Oficiālais Vēstnesis 304 E , 01/12/2005 Lpp. 0396 - 0398



P6_TA(2005)0054 Pasaules sociālais forums un Pasaules ekonomikas forums Eiropas Parlamenta rezolūcija par Pasaules sociālo forumu un Pasaules ekonomikas forumu Eiropas Parlaments, - ņemot vērā tā 2003. gada 12. februāra rezolūciju par Pasaules sociālo forumu un Pasaules ekonomikas forumu (Davosā un Portualegri) [1], - ņemot vērā 2005. gada Pasaules sociālo forumu Portualegri un Pasaules ekonomikas forumu Davosā, - ņemot vērā Lielā septītnieka 2005. gada sanāksmi Londonā, - ņemot vērā Reglamenta 103. panta 4. punktu, A. tā kā 2005. gada Pasaules ekonomikas forums pievērsās pasaulei nozīmīgiem jautājumiem, tostarp Ķīnai, klimata maiņai, pasaules ekonomikai, islamam, nabadzībai, masu iznīcināšanas ieročiem, Tuvajiem Austrumiem, pasaules tirdzniecībai, ASV vadošajai lomai, Eiropai, pasaules mēroga pārvaldībai un vienlīdzīgai globalizācijai; B. tā kā 2005. gada Pasaules sociālais forumā galvenā uzmanība arī bija vērsta uz pasaulei nozīmīgiem jautājumiem, tostarp mieram, cīņai pret nabadzību, veselībai, izglītībai, lauksaimniecībai un cilvēktiesībām; C. tā kā Pasaules ekonomikas forumā un Pasaules sociālajā forumā apsprieda arī globalizācijas procesu, kas rada neviendabīgu un ne vienmēr plānotu progresu dažādās jomās, piemēram, tirgus attīstībā, komunikāciju tehnoloģijās, transporta izdevumu samazināšanā, brīvā tirgus ekonomiku izaugsmē, kā arī PTO, SVF un tamlīdzīgu organizāciju noslēgto starptautisko nolīgumu apjoma pieaugumā; D. tā kā globālizācija sniedz patiesu iespēju izaugsmei un dzīves līmeņa celšanai visās valstīs, bet tā nenozīmē viendabīgumu, tādējādi kultūras un valodas atšķirības saglabā savu nozīmi visas cilvēces pastāvēšanā; E. tā kā 2005. gada Pasaules ekonomikas forumā noteica rīcības prioritātes 2005. gadam, tostarp ieviest tehnoloģiju siltumnīcefektu izraisošo gāzu emisiju samazināšanai, izveidot fondu, lai palielinātu finansiālo palīdzību visnabadzīgākajām valstīm, un novērst tirdzniecības šķēršļus, kas liedz jaunattīstības valstīm gūt labumu no pasaules ekonomikas izaugsmes; F. tā kā PTO Dohas sarunu kārta tuvojas izšķirīgam posmam; tā kā brīvāka un godīgāka tirdzniecība palielinātu izaugsmi visā pasaulē un radītu vairāk un labākas darba vietas; 1. uzskata, ka līdz ar globalizāciju ir jāstiprina centieni samazināt nabadzību; izsaka gandarījumu par Lielā septītnieka kompromisu sākt parādu atvieglojumu programmu nabadzīgajām valstīm; atzīst parādu atlaišanu par veidu, kā mazināt nabadzību valstīs, kas nostājušās uz demokrātijas, cilvēktiesību ievērošanas, tiesiskuma un ilgtspējīgas ekonomikas ceļa; tomēr noraida beznosacījumu parādu atlaišanu valstīm, kam šo principu ievērošana nav galvenajā vietā; 2. izsaka gandarījumu par 2005. gada Pasaules ekonomikas forumā noteiktajām rīcības prioritātēm un lūdz Padomi, Komisiju un dalībvalstis attīstīt un atbalstīt ierosinājumus, kas veicina šo prioritāšu īstenošanu; atzīmē, ka Pasaules ekonomikas foruma pasaules pārvaldības iniciatīvas gada ziņojumā galvenā uzmanība bija pievērsta tam, ka rīcības prioritātes netiek īstenotas; 3. uzskata, ka Pasaules ekonomikas forumam ir jānosaka arī īstenojamas rīcības prioritātes, nevis tikai iesniegt 352 apakškomiteju pieņemtus priekšlikumus, kā tas notika šogad; 4. atzīmē arvien pieaugošo Ķīna un Indijas vadošo uzņēmēju klātbūtni Pasaules ekonomikas forumā, kas liek apzināties nepieciešamību uzlabot Eiropas konkurētspēju, īstenojot Lisabonas modernizācijas programmu, un attīstīt ciešākas saiknes ar ES tirdzniecības partneriem Āzijā, Dienvidamerikā un ASV, lai līdz 2015. gadam pabeigtu transatlantiskā tirgus izveidi, un Jauno transatlantisko programmu nomainītu ar "Transatlantisko partnerattiecību nolīgumu", ko jāievieš no 2007. gada; 5. izsaka gandarījumu par vairāku Eiropas valstu vadītāju Davosā uzņemtajām saistībām atdzīvināt Eiropas ekonomiku; šajā sakarā izsaka gandarījumu par Komisijas sagatavoto Lisabonas termiņa vidus pārskata ziņojumu un mudina atsevišķas dalībvalstis uzņemties saistības, lai varētu sekmīgi īstenot pārstrādāto Lisabonas programmu; 6. uzskata, ka, lai atbalstītu ilgtermiņa ilgtspējīgu attīstību pasaulē, ASV ir jāuzņemas saistības konsolidēt savus nodokļus, bet Eiropai un Japānai ir jāpaātrina strukturālo reformu procesa gaita; 7. izsaka gandarījumu par Pasaules ekonomikas foruma korupcijas apkarošanas partnerības iniciatīvu (PACI) un to, ka 62 uzņēmumi ir parakstījuši korupcijas apkarošanas partnerības kukuļošanas apkarošanas principiem (PACI Principles) pievienoto paziņojumu, tādējādi pasvītrojot, cik lielu nozīmi korupcijas un kukuļošanas apkarošanai piešķir privātie uzņēmumi; 8. izsaka gandarījumu par to, ka, īstenojot savu tehnoloģijas pionieru programmu, kas ļauj uzņēmumiem, kuri iesaistīti tādu tehnoloģisku jauninājumu izstrādē, kas varētu radikāli mainīt cilvēku dzīvi, pilnībā iesaistīties foruma pasākumos, Pasaules ekonomikas forums 29 uzņēmumiem piešķīra 2005. gada tehnoloģijas pioniera nosaukumu, 9. vēlreiz apstiprina uzticību Apvienoto Nāciju Organizācijas Tūkstošgades deklarācijai un Tūkstošgades attīstības mērķiem; izsaka gandarījumu par lielo nozīmi, ko abi šie forumi piešķir centieniem padarīt pasaules tirdzniecību godīgāku un brīvāku; mudina PTO sarunu dalībniekus rūpīgi ieklausīties šajā padomā; norāda arī uz labvēlīgo ietekmi, ko cunami skarto reģionu atjaunošanai dotu tirdzniecības šķēršļu atcelšana; uzsver pozitīvo ietekmi, kādu jaunattīstības valstīm dotu lauksaimniecības produktu tirdzniecības liberalizācija; 10. uzskata globalizāciju par galveno elementu konkurētspējas un izaugsmes veicināšanā ES un jaunattīstības valstīs; uzsver, cik nozīmīga ir daudzpusēja pieeja tirdzniecības politikai, it īpaši jaunattīstības valstīm un vismazāk attīstītajām valstīm, kuru interesēm vislabāk kalpotu daudzpusēja sistēma, un daudzpusēja pārvaldība, kas ir nepieciešama, lai nodrošinātu brīvas un godīgas tirdzniecības sistēmu pasaulē; tāpēc atbalsta PTO kā galveno forumu globalizācijas vadībai, izmantojot tirdzniecības atvēršanas un daudzpusēju noteikumu stiprināšanas pasākumus, un lai panāktu ilgspējīgu attīstību; 11. uzdod tā priekšsēdētājam nosūtīt šo rezolūciju Padomei un Komisijai. [1] OV C 43 E, 19.2.2004., 242. lpp. --------------------------------------------------